Staatsrede 2017: DA verlaat die Nasionale VergaderingLeë banke in die Nasionale Vergadering nadat die EFF en DA die vertrek verlaat het Die Demokratiese Alliansie het Donderdagaand omstreeks 20:15 die Nasionale Vergadering verlaat voordat pres. Jacob Zuma met sy staatsrede kon begin. Die EFF is kort tevore hardhandig uit die Nasionale Vergadering verwyder. John Steenhuisen, hoofsweep van die DA, het speaker Baleka Mbete versoek om ondersoek in te stel na veiligheidswagte in die parlementêre distrik wat na bewering met aanvalsgewere gewapen is. Hy het ook gesê gaste op die galery is glo met pepersproei gespuit. “Jy breek die parlement,” het hy aan Mbete gesê. “Daardie man [Zuma] het Suid-Afrika gebreek en jy breek die parlement.” ANC-LP’s het egter hierop Steenhuisen toegesnou dat hy ŉ “rassis” is. Mmusi Maimane, leier van die DA, het hierna opgestaan en bygevoeg die militêre mag wat in die parlementêre distrik is, is teenstrydig met dit wat aan LP’s gekommunikeer is. Hy het bygevoeg die president het die Grondwet oortree. Die DA het hierna vreedsaam die Nasionale Vergadering verlaat. ANC-LP’s het vir Maimane geskree hy is ŉ “racist and a sellout”. ANC-LP’s het ook die DA daarvan beskuldig dat hulle “die naam van dooie mense gebruik vir politiek”. Dit is met verwysing na DA-LP’s wat swart vlae vasgehou het waarop die woorde “onthou die Esidimeni 94” gedruk is. Mbete het gesê ŉ ondersoek sal ingestel word om te bepaal of gaste wel met pepersproei gespuit is en wat die omstandighede was. Zuma het omstreeks 20:25 opgestaan, gelag, en daarna met sy toespraak begin. Volg die staatsrede regstreeks: